യുവാക്കളെ ആക്രമിച്ചശേഷം ബൈക്കിനു തീവച്ചയാള് അറസ്റ്റില് വക്കം: ബൈക്ക് യാത്രികരായ യുവാക്കളെ തടഞ്ഞുനിറുത്തി മാരകായുധങ്ങള് ഉപയോഗിച്ച് ആക്രമിച്ചശേഷം വാഹനം തീവച്ച് നശിപ്പിച്ച സംഘത്തിലെ ഒരാള് അറസ്റ്റില്. മണമ്ബൂര് പെരുങ്കുളം മിഷന് കോളനി എ.എസ്. മന്സിലില് അനസിനെയാണ് 30 കടയ്ക്കാവൂര് പൊലീസ് അറസ്റ്റ് ചെയ്തത്. ഇക്കഴിഞ്ഞ 21ന് രാത്രി എട്ടിന് പെരുങ്കുളം ജംഗ്ഷനിലായിരുന്നു സംഭവം. വഞ്ചിയൂര് പട്ടള ഭുവനേശ്വരി ക്ഷേത്രത്തിന് സമീപം എസ്.എം ഭവനില് യദു കൃഷ്ണ 21, ഇയാളുടെ സുഹൃത്ത് അഭിഷേക് എന്നിവര്ക്കു നേരെയാണ് നാലംഗസംഘം ആക്രണം നടത്തിയത്. സ്ഥലത്ത് ഭീകരാന്തരീക്ഷം സൃഷ്ടിച്ച സംഘം ഇരുമ്ബുവടി കൊണ്ട് ബൈക്കിന്റെ പെട്രോള് ടാങ്ക് കുത്തിപ്പൊട്ടിച്ച ശേഷം തീയിടുകയായിരുന്നു. വിവരമറിഞ്ഞെത്തിയ പൊലീസ് സംഭവസ്ഥലത്തും പരിസരത്തുമുള്ള നിരീക്ഷണ കാമറാ ദൃശ്യങ്ങളും സൈബര് സെല്ലിന്റെ സഹായത്തോടെ ഫോണ് നമ്ബരുകളും കേന്ദ്രീകരിച്ച് നടത്തിയ അന്വേഷണത്തിലാണ് അനസിനെ പിടികൂടിയത്. പെരുങ്കുളം ജംഗ്ഷന് കേന്ദ്രീകരിച്ച് മയക്കുമരുന്നു വില്പന നടത്തുന്ന സംഘമാണ് ആക്രമണത്തിന് പിന്നിലെന്നും മറ്റ് പ്രതികള് ഉടന് അറസ്റ്റിലാകുമെന്നും പൊലീസ് അറിയിച്ചു. കടയ്ക്കാവൂര് ഐ.എസ്.എച്ച്.ഒ വി. അജേഷ്, എസ്.ഐമാരായ എസ്. ദീപു, നസീറുദ്ദീന്, എ.എസ്.ഐമാരായ ശ്രീകുമാര്, ജയകുമാര്, എസ്.സി.പി.ഒമാരായ സിയാദ്, ജ്യോതിഷ്, ജിജു എന്നിവരടങ്ങിയ സംഘമാണ് പ്രതിയെ പിടികൂടിയത്.